RÅDETS FORORDNING (EF) Nr. 254/2000

af 31. januar 2000

om ændring af forordning (EØF) nr. 2658/87 om told- og statistiknomenklaturen og den fælles toldtarif

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 26 og 133,

under henvisning til forslag fra Kommissionen, og

ud fra følgende betragtninger:

(1) Forordning (EØF) nr. 2658/87(1) fastsætter retsgrundlaget for oprettelse og forvaltning af den kombinerede nomenklatur (KN), den fælles toldtarif og Fællesskabernes integrerede toldtarif (Taric);

(2) det er hensigtsmæssigt at modernisere og forenkle præsentationen og forvaltningen af forordning (EØF) nr. 2658/87 som omhandlet i SLIM-initiativet (enklere lovgivning for det indre marked);

(3) data, der findes i forordning (EØF) nr. 2658/87, og andre data, der offentliggøres i medfør af nævnte forordning, navnlig dens artikel 6 og 9, bør så vidt muligt stilles til rådighed for offentligheden, også i elektronisk form;

(4) listen over toldsatser i del II i bilag I til forordning (EØF) nr. 2658/87 indeholder i henholdsvis kolonne 3 og 4 de autonome og de bundne toldsatser; med henblik på at rationalisere og forenkle anvendelsen af toldlisten, bør kun den ene af disse kolonner opretholdes, nemlig den, der viser de bundne toldsatser; eventuelle undtagelser fra anvendelsen af en bunden toldsats ved autonome foranstaltninger skal dog angives;

(5) de statistiske krav kan normalt tilgodeses med udgangspunkt i den kombinerede nomenklatur; for at begrænse antallet af KN-underpositioner og undgå parallelle dataindsamlingssystemer vil det i nogle tilfælde være mere hensigtsmæssigt at indfri disse krav ved at skabe Taric-underopdelinger eller Taric-tillægskoder til statistiske formål;

(6) der er fastlagt en adfærdskodeks for forvaltningen af den kombinerede nomenklatur for at begrænse den urimelige vækst af antallet af KN-koder og statistiske underopdelinger af Taric;

(7) den nuværende definition af Taric, dens anvendelsesområde, kodernes sammensætning og beskrivelsen af dens forvaltning, datatransmission og -offentliggørelse bør revideres for at tage hensyn til den seneste udvikling;

(8) der bør anspores til samarbejde mellem medlemsstaternes toldlaboratorier for at sikre en ensartet anvendelse af den fælles toldtarif og Taric;

(9) De Europæiske Fællesskabers fælles toldtarif er defineret i artikel 20, stk. 3, i Rådets forordning (EØF) nr. 2913/92 af 12. oktober 1992 om indførelse af en EF-toldkodeks(2); det er derfor ikke længere nødvendigt at give en definition af den fælles toldtarif i forordning (EØF) nr. 2658/87; anvendelsen af den kombinerede nomenklatur til udenrigshandelsstatistikker er allerede omhandlet i artikel 1 i nærværende forordning og i artikel 8 i Rådets forordning (EF) nr. 1172/95 af 22. maj 1995 om statistikker over Fællesskabets og dets medlemsstaters udveksling af goder med tredjelande(3); artikel 4 i forordning (EØF) nr. 2658/87 kan derfor udgå;

(10) Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 af 12. oktober 1992 om indførelse af en EF-toldkodeks(4), fastsætter reglerne for de koder, der skal anføres i toldangivelser på EF- og medlemsstatsniveau;

(11) de nødvendige foranstaltninger til gennemførelse af forordning (EØF) nr. 2658/87 bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(5) -

UDSTEDT FØLGENDE FORORDNING:

Artikel 1

I forordning (EØF) nr. 2658/87 foretages følgende ændringer:

1) Artikel 1, stk. 1, affattes således:

"1. Kommissionen opstiller en varenomenklatur, i det følgende benævnt 'den kombinerede nomenklatur' eller forkortet 'KN', som på en og samme tid opfylder behovene i forbindelse med den fælles toldtarif, med statistikken over Fællesskabets udenrigshandel og med andre fællesskabspolitikker for indførsel og udførsel af varer."

2) Artikel 1, stk. 3, affattes således:

"3. Den kombinerede nomenklatur er gengivet i bilag I. I dette bilag anføres toldsatserne i den fælles toldtarif og i givet fald de supplerende statistiske enheder samt andre nødvendige elementer.

Bilaget indeholder de bundne toldsatser.

Er de autonome toldsatser imidlertid lavere end de bundne toldsatser, eller finder de bundne toldsatser ikke anvendelse, anføres de autonome toldsatser også i nævnte bilag."

3) Artikel 2 affattes således:

"Artikel 2

Kommissionen opstiller en integreret tarif for De Europæiske Fællesskaber, i det følgende benævnt 'Taric', til brug med henblik på den fælles toldtarif, udenrigshandelsstatistikker, Fællesskabets handels- og landbrugspolitik og anden politik vedrørende indførsel og udførsel af varer.

Denne tarif baseres på den kombinerede nomenklatur og omfatter:

a) de i denne forordning indeholdte foranstaltninger

b) de yderligere fællesskabsunderopdelinger, i det følgende benævnt 'Taric-underpositioner', som er nødvendige for anvendelsen af de særlige fællesskabsforanstaltninger, der er anført i bilag II

c) alle andre oplysninger, der er nødvendige for anvendelsen eller forvaltningen af Taric-koderne og tillægskoderne, jf. artikel 3, stk. 2 og 3

d) toldsatserne og andre afgifter ved indførsel og udførsel, herunder toldfritagelser og præferencetoldsatser for særlige varer ved indførsel eller udførsel

e) de foranstaltninger, der er angivet i bilag II, og som finder anvendelse ved indførsel og udførsel af særlige varer."

4) Artikel 4 udgår.

5) Artikel 5 affattes således:

"Artikel 5

1. Taric benyttes af Kommissionen og medlemsstaterne ved anvendelsen af fællesskabsforanstaltninger vedrørende indførsel i og udførsel fra Fællesskabet.

2. Taric-koderne og tillægskoderne anvendes ved indførsel og i givet fald ved udførsel af varer, der er omfattet af de tilsvarende underpositioner.

3. Medlemsstaterne kan indføje underopdelinger eller tillægskoder til nationale formål. Disse underopdelinger eller tillægskoder forsynes med kodenumre med henblik på identifikation i overensstemmelse med forordning (EØF) nr. 2454/93."

6) Artikel 6 affattes således:

"Artikel 6

Taric opstilles, forvaltes og formidles af Kommissionen, der så vidt muligt benytter edb. Den træffer herunder de nødvendige bestemmelser med henblik på:

a) at integrere de i denne forordning eller dens bilag II nævnte fællesskabsforanstaltninger i Taric

b) at tildele Taric-koder eller tillægskoder

c) straks at ajourføre Taric

d) straks at formidle ændringer til Taric elektronisk."

7) I artikel 9, stk. 1, affattes litra a) således:

"a) anvendelse af den kombinerede nomenklatur og af Taric, især for så vidt angår:

- tarifering af varer i de i artikel 8 nævnte nomenklaturer

- de forklarende bemærkninger

- om nødvendigt og for at imødekomme Fællesskabets behov oprettelse af underpositioner til statistiske formål i Taric, når dette er mere hensigtsmæssigt end KN-underpositioner."

8) I artikel 9, stk. 1, affattes litra g) således:

"g) spørgsmål vedrørende anvendelse, funktion og forvaltning af det harmoniserede system, som skal drøftes i Toldsamarbejdsrådet, samt Fællesskabets anvendelse heraf."

9) Artikel 9, stk. 2, affattes således:

"2. Forskrifter vedtaget i medfør af stk. 1 kan ikke ændre:

- toldsatser

- landbrugsafgifter, restitutioner eller andre afgifter, der anvendes inden for rammerne af den fælles landbrugspolitik eller i medfør af særlige ordninger, der gælder for visse varer frembragt ved forarbejdning af landbrugsprodukter

- kvantitative restriktioner, der er fastsat i henhold til fællesskabsbestemmelser

- nomenklaturer, der er vedtaget inden for rammerne af den fælles landbrugspolitik."

10) Artikel 10 affattes således:

"Artikel 10

1. Kommissionen bistås af Toldkodeksudvalget, der er nedsat ved artikel 247 i forordning (EØF) nr. 2913/92(6).

2. Når der henvises til dette stykke, anvendes artikel 4 og 7 i afgørelse 1999/468/EF(7).

Fristen i artikel 4, stk. 3, i afgørelse 1999/468/EF fastsættes til tre måneder."

11) Artikel 12 affattes således:

"Artikel 12

1. Kommissionen vedtager hvert år en forordning indeholdende en fuldstændig udgave af den kombinerede nomenklatur sammen med toldsatserne, jf. artikel 1, således som det følger af de foranstaltninger, der er vedtaget af Rådet eller Kommissionen. Nævnte forordning offentliggøres i De Europæiske Fællesskabers Tidende senest den 31. oktober, og den anvendes fra den 1. januar det følgende år.

2. Foranstaltninger og oplysninger vedrørende den fælles toldtarif eller Taric skal så vidt muligt formidles elektronisk ved hjælp af edb.

3. For at sikre en ensartet anvendelse af den fælles toldtarif og Taric tager Kommissionen de nødvendige skridt til at koordinere og harmonisere medlemsstaternes toldlaboratoriers praksis, så vidt muligt ved hjælp af edb."

12) Artikel 13 udgår.

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning anvendes fra den 1. januar 2000.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 31. januar 2000.

På Rådets vegne

J. PINA MOURA

Formand

(1) EFT L 256 af 7.9.1987, s. 1. Senest ændret ved forordning (EF) nr. 2204/1999 (EFT L 278 af 28.10.1999, s. 1).

(2) EFT L 302 af 19.10.1992, s. 1. Senest ændret ved forordning (EF) nr. 955/1999 (EFT L 119 af 7.5.1999, s. 1).

(3) EFT L 118 af 25.5.1995, s. 10. Senest ændret ved forordning (EF) nr. 374/98 (EFT L 48 af 19.2.1998, s. 1).

(4) EFT L 253 af 11.10.1993, s. 1. Senest ændret ved forordning (EF) nr. 1662/1999 (EFT L 197 af 29.7.1999, s. 25).

(5) EFT L 184 af 17.7.1999, s. 23.

(6) EFT L 302 af 19.10.1992, s. 1. Senest ændret ved forordning (EF) nr. 955/1999 (EFT L 119 af 7.5.1999, s. 1).

(7) EFT L 184 af 17.7.1999, s. 23.